LV Eiropas Savienības Oficiālais Vēstnesis C 171/6

Paziņojums par aizsardzības izmeklēšanas uzsākšanu saskaņā ar Padomes Regulu (EK) Nr. 260/2009 un (EK) Nr. 625/2009 attiecībā bezvadu teritoriālā tīkla (WWAN) modemiem

2010/C 171/07

Komisija saņēma pieprasījumu no Beļģijas valdības saskaņā ar 2. pantu Padomes Regulā (EK) Nr. 260/2009 (1) un (EK) Nr. 625/2009 (2) (“Aizsardzības regulas”).

Pieprasījums attiecas uz ar radio antenu aprīkotiem bezvadu teritoriālā tīkla (WWAN) modemiem, kas nodrošina interneta protokola (IP) datu savienojamību ar datortehniku un kuros iebūvēti Wi-Fi maršrutētāji, kas veido WWAN modemu (WWAN/Wi-Fi maršrutētāji).

Komisija izskatīja, vai ir izpildīti izmeklēšanas sākšanas nosacījumi saskaņā ar Regulu (EK) Nr. 260/2009 un (EK) Nr. 625/2009.

1. Pieprasījums

Beļģija pieprasījumā informēja Komisiju, ka WWAN modemu importa tendences rada vajadzību ieviest aizsardzības pasākumus, un iesniedza pieejamos pierādījumus, kā noteikts, pamatojoties uz Regulas (EK) Nr. 260/2009 10. pantā un Regulas (EK) Nr. 625/2009 8. pantā paredzētajiem kritērijiem.

2. Attiecīgais ražojums

Ražojums, uz kuru attiecas šī izmeklēšana, ir ar radio antenu aprīkoti bezvadu teritoriālā tīkla (WWAN) modemi, kas nodrošina interneta protokola (IP) datu savienojamību ar datortehniku un kuros iebūvēti Wi-Fi maršrutētāji, kas veido WWAN modemu (WWAN/Wi-Fi maršrutētāji) (“attiecīgais ražojums”).

Attiecīgais ražojums pašlaik atbilst KN kodiem ex 8517 62 00 un ex 8471 80 00. Šie KN kodi sniegti vienīgi informācijai.

3. Importa un kaitējuma palielināšanās

Atbilstoši sūdzībai ir tikai viens Savienības ražotājs, kas līdzīgus vai tieši konkurējošus ražojumus ražo Beļģijā, kā arī neliela ražošanas daļa tiek veikta citās Savienības dalībvalstīs.

Beļģija sniedza pierādījumu tam, ka attiecīgā ražojuma imports Savienībā strauji pieaug gan pēc absolūtiem rādītājiem, gan relatīvi – attiecībā pret Savienības ražošanu un patēriņu, un jo īpaši tam, ka no 2006. gada līdz 2009. gadam imports ir pieaudzis par vairāk nekā 4 100 procentu punktiem.

Tiek apgalvots, ka attiecīgā importa apjoms un nosacījumi, cita starpā, ir nelabvēlīgi ietekmējuši līdzīgu vai tieši konkurējošo ražojumu cenas Savienībā, kā arī Savienības ražotāju (3) veidoto tirgus daļu, pārdotos apjomus un noteikto cenu līmeni, tā rezultātā ražotājiem Savienībā radot nopietnu kaitējumu.

4. Procedūra

Atbilstoši Regulas (EK) Nr. 260/2009 6. panta un Regulas (EK) Nr. 625/2009 5. panta noteikumiem Komisija apspriedās ar padomdevēju komiteju, kas izveidota saskaņā ar 4. pantu attiecīgi Regulā (EK) Nr. 260/2009 un (EK) Nr. 625/2009. Pēc apspriešanās Komisijai ir skaidrs, ka pietiek pierādījumu, lai pamatotu izmeklēšanas sākšanu, un ar šo Komisija sāk izmeklēšanu atbilstoši Regulas (EK) Nr. 260/2009 6. pantam un Regulas (EK) Nr. 625/2009 5. pantam.

4.1. Izmeklēšanas joma

Izmeklēšanā noteiks, vai aizsardzības pasākumi ir pamatoti saskaņā ar Regulu (EK) Nr. 260/2009 un (EK) Nr. 625/2009. Jo īpaši izmeklēšanā noteiks to, vai neparedzētas virzības dēļ attiecīgo ražojumu importēja Savienībā tik ļoti lielā daudzumā un/vai ar tādiem noteikumiem, kas rada vai draud radīt nopietnu kaitējumu Savienības ražotājiem.

a) Anketas

Lai iegūtu informāciju, ko Komisija uzskata par vajadzīgu izmeklēšanai, tā nosūtīs anketas zināmajiem ražotājiem, kas Savienībā ražo līdzīgus vai tieši konkurējošus ražojumus; zināmajiem attiecīgā ražojuma ražotājiem/eksportētājiem un importētājiem; visām zināmajām attiecīgā ražojuma ražotāju/eksportētāju un importētāju apvienībām.

Visām ieinteresētajām personām noteikti jāsazinās ar Komisiju, sūtot faksu, taču ne vēlāk, kā šā paziņojuma 5. punkta a) apakšpunkta noteiktajā termiņā, un vajadzības gadījumā jāpieprasa anketa.

b) Informācijas vākšana un uzklausīšanas organizēšana

Ar šo visas ieinteresētās personas ir aicinātas darīt zināmu savu viedokli un sniegt informāciju un apstiprinošus pierādījumus. Šādai informācijai un apstiprinošiem pierādījumiem jānonāk Komisijā šā paziņojuma 5. punkta b) apakšpunktā noteiktajā termiņā.

Turklāt Komisija uzklausīs ieinteresētās personas, ja tās iesniedz pieprasījumu, norādot, ka tās ļoti iespējams var ietekmēt izmeklēšanas iznākums un ka ir īpaši iemesli to uzklausīšanai. Šāds pieprasījums jāiesniedz šā paziņojuma 5. punkta c) apakšpunktā noteiktajā termiņā.

4.2. Savienības interešu novērtēšanas procedūra

Ja konstatē, ka attiecīgais ražojums ir importēts Savienībā tik ļoti lielā daudzumā un/vai ar tādiem noteikumiem, kas rada vai draud radīt nopietnu kaitējumu Kopienas ražotājiem, pieņems lēmumu par to, vai Savienības intereses prasa iejaukšanos, pamatojoties uz visu dažādo interešu izvērtējumu, ieskaitot vietējās ražošanas nozares, lietotāju un patērētāju interesēm, lai pamatotu aizsardzības pasākumu ieviešanu.

Lai radītu drošu pamatu tam, ka Komisija var ņemt vērā visus viedokļus un informāciju, lemjot, vai pasākumu piemērošana vai nepiemērošana ir Savienības interesēs, šā paziņojuma 5. punkta c) apakšpunktā noteiktajā termiņā Savienības ražotāji, importētāji, to pārstāvju apvienības, reprezentatīvie lietotāji un pārstāvības patērētāju organizācijas var pieteikties un iesniegt informāciju Komisijai, ja tie pierāda, ka to darbība un attiecīgais ražojums ir objektīvi saistīti. Ieinteresētās personas, kuras pieteikušās noteiktajā termiņā, šā paziņojuma 5. punkta c) apakšpunktā noteiktajā termiņā var arī pieprasīt uzklausīšanu, norādot tam konkrētus iemeslus. Jānorāda, ka visu iesniegto informāciju ņems vērā, ja iesniegšanas dienā tā būs pamatota ar faktiskiem pierādījumiem.

5. Termiņi

a) Anketas

Ieinteresētajām personām, kuras vēlas saņemt anketu, tā jāpieprasa pēc iespējas ātrāk, taču ne vēlāk kā 10 dienas pēc šā paziņojuma publicēšanas Eiropas Savienības Oficiālajā Vēstnesī.

b) Termiņš, kurā ieinteresētajām personām jāpiesakās, jāiesniedz atbildes uz anketas jautājumiem un visa pārējā informācija

Lai izmeklēšanā ņemtu vērā ieinteresēto personu viedokli, tām jāpiesakās Komisijā, jāiesniedz savs viedoklis un aizpildīta anketa vai jebkāda cita informācija 21 dienas laikā pēc šā paziņojuma publicēšanas Eiropas Savienības Oficiālajā Vēstnesī, izņemot gadījumus, kad noteikts citādi. Uzmanība tiek pievērsta tam, ka vairākuma Regulā (EK) Nr. 60/2009 un Regulā (EK) Nr. 625/2009 noteikto procesuālo tiesību izmantošana ir atkarīga no tā, vai ieinteresētās personas piesakās iepriekšminētajā termiņā.

c) Uzklausīšana

Atbilstoši Regulas (EK) Nr. 260/2009 6. panta 4. punktam un Regulas (EK) Nr. 625/2009 5. panta 4. punktam visas ieinteresētās personas var pieteikties, lai Komisija tās uzklausītu, 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

6. Rakstiski sniegtā informācija, atbildes uz anketas jautājumiem un sarakste

Visa attiecīgā informācija jānosūta Komisijai. Visi ieinteresēto personu iesniegumi un pieprasījumi veicami rakstiski (bet ne elektroniski, ja vien nav norādīts citādi) un tajos jānorāda ieinteresētās personas vārds vai nosaukums, adrese, elektroniskā pasta adrese, tālruņa un faksa un/vai teleksa numurs.

Adrese sarakstei ar Komisiju:

European Commission Directorate-General for Trade Directorate H Office: N-105 04/092 1049 Bruxelles/Brussel BELGIQUE/BELGÏE Fakss +32 22956505

7. Nesadarbošanās

Ja informāciju neiesniedz noteiktajā termiņā vai tiek būtiski kavēta izmeklēšana, var sniegt apstiprinošus vai noraidošus atzinumus, pamatojoties uz pieejamajiem faktiem.

Ja tiek atklāts, ka jebkura no ieinteresētajām personām ir piegādājusi viltotu vai maldinošu informāciju, šādu informāciju neņem vērā un izmanto pieejamos faktus.

8. Uzklausīšanas amatpersona

Ieinteresētās personas var lūgt Tirdzniecības ģenerāldirektorāta uzklausīšanas amatpersonas iesaistīšanos. Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus atļaut piekļuvi lietai, strīdus par dokumentu konfidencialitāti, pieprasījumus pagarināt termiņu un trešo personu uzklausīšanas pieprasījumus. Uzklausīšanas amatpersona var rīkot uzklausīšanu atsevišķai ieinteresētajai personai un darboties kā vidutājs, lai ieinteresētās personas tiesības uz aizsardzību tiktu pilnībā ievērotas.

Uzklausīšanas lūgums rakstiski jāiesniedz uzklausīšanas amatpersonai, norādot konkrētā pieprasījuma iemeslus. Pieprasījums uzklausīt par jautājumiem attiecībā uz izmeklēšanas sākumposmu jāiesniedz 15 dienu laikā pēc šā paziņojuma publicēšanas Eiropas Savienības Oficiālajā Vēstnesī. Pēc tam uzklausīšanas lūgums jāiesniedz termiņā, kuru Komisija norādījusi saziņā ar ieinteresētajām personām.

Uzklausīšanas amatpersona nodrošinās arī iespēju piedalīties uzklausīšanā, kurā iesaistītās personas varēs paust dažādus viedokļus un piedāvāt atspēkojošus argumentus par jautājumiem, kas cita starpā attiecas uz importa un kaitējuma palielināšanos, cēloņsakarību un Savienības interesēm.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē:

(http://ec.europa.eu/trade/tackling-unfair-trade/hearing-officer/index_en.htm)

9. Izmeklēšanas grafiks

Saskaņā ar Regulas (EK) Nr. 260/2009 7. pantu un Regulas (EK) Nr. 625/2009 6. pantu, ja iespējams, izmeklēšanu pabeidz 9 mēnešu laikā pēc šā paziņojuma publicēšanas dienas Eiropas Savienības Oficiālajā Vēstnesī.

Izņēmuma gadījumos izmeklēšanu var pagarināt ne ilgāk kā par diviem mēnešiem. Ja termiņu pagarina, Komisija publicē paziņojumu Eiropas Savienības Oficiālajā Vēstnesī, norādot pagarinājuma ilgumu un īsi minot tā iemeslus.

(1) OV L 84, 31.3.2009., 1. lpp.

(2) OV L 185, 17.7.2009., 1. lpp.

(3) “Savienības ražotāji” ir “ražotāji Kopienā”, kā tas definēts Regulas (EK) Nr. 260/2009 5. panta 3. punkta c) apakšpunktā un “līdzīgu vai tieši konkurējošu produktu ražotāji Kopienā”, kā minēts Regulas (EK) Nr. 625/2009 15. panta 1. punktā.